Calixtus episcopus, servus servorum Dei, dilecto in Christo filio Guarino Alpensi abbati ejusque successoribus regulariter substituendis, in perpetuum. [Ia] Quod a sanctis patribus propensiori studio institutum est inviolabili debet stabilitate servari. Beati siquidem patris nostri Benedicti regula prospicit, ut de congregatione monasterii siquidem qui idoneus invenitur elegi debeat in abbatem. Quapropter nos, ad exemplar domini predecessoris nostri sanctæ memoriæ Pascalis secundi papæ, votis vestris paternæ benignitatis favemus assensu et presentis decreti pagina legitime imperpetuum statuimus, ut nemini liceat regularis conversationis mores quibus nunc utimini commutare, sed semper locus vester, sicut hodie per Dei graciam est, in plena regulæ observatione permaneat, nec ab ea juxta ipsius beati Benedicti sentenciam temere declinetur a quoquam, quamdiu vero et contemptus sæculi et operum manuum instantia in vestra congregatione permanserit. [Ib] Abbas vero semper de vestro collegio eligatur et præsit, ne si de alio monasterio aliorum morum abbatem susceperitis, presentis conversationis instantia et consuetudo solvatur. Porro scriptum illud quod inter vos et Molismenses monachos factum est, in quo videlicet continetur, ut de ipsorum semper monasterio abbatem suscipiatis, viribus omnino carere sancimus, quia monasticæ regulæ vel canonicis institutis antiquis contravenire conspicitur. [IIa] Præterea quieti vestræ per Dei graciam providentes, nulli episcoporum licere censemus, ut super vos excommunicationis aut interditionis sententiam proferat, nec abbatem vestrum ad conventum sinodi consilii nec judiciorum secularium cogat. [IIb] Consecrationes altarium, ordinationes monachorum qui ad sacros sunt ordines promovendi et oleum sanctum, si diocesanus episcopus certi cujuslibet criminis infamia notatus fuerit, seu graciam et communionem apostolicæ sedis non habuerit, vel si ea gratis ac sine pravitate exhibere noluerit, a quo malveritis catholico accipietis episcopo, qui apostolicæ sedis fultus aucthoritate quod postulatur indulgeat, salvo jure debito ac reverentia Gebenensis ec[c]lesiæ. Nulli ergo omnino hominum liceat idem cenobium temere, perturbare aut possessiones auferre vel ablatas retinere, minuere vel temerariis vexationibus fatigare, sed omnia quæ vel in presenti legitime possidet vel in futurum, largiente Deo, justo atque canonico poterit adipisci, quieta semper et integra conserventur, eorum pro quorum sustentatione et gubernatione concessa sunt usibus omnimodis profutura. Si qua igitur in futurum e[c]clesiastica secularisve person[n]a hanc nostre constitutionism paginam sciens, contra eam temere venire temptaverit, secundo tertiove commonita, si non satisfactione congrua emendaverit, potestatis honorisque sui dignitate careat, reumque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini redemptoris nostri Jesu Christi aliena fiat, atque in extremo examine districtæ ultioni subjaceat. Cunctis autem eidem loco justa servientibus sit pax Domini nostri Jesu Christi, quatenus et hic fructum bonæ actionis percipiant et apud districtum judicem premia eternæ pacis inveniant. Amen, amen, amen. Ego Calixtus, catholicæ e[c]clesiæ episcopus ss. Dat. Brivate per manum Grisogoni, sanctæ Romanæ ec[c]lesiæ diaconi cardinalis ac bibliotecarii, IIII. calendas maii, indic[t]ione duodecima, Dominicæ incarnationis anno millesimo centesimo vigesimo, pontificatus autem domini Calixti secundi papæ anno primo.